ประกาศคณะกรรมการกํากับและส่งเสริมการประกอบธุรกิจประกันภัย

เรื่อง หลักเกณฑ์ วิธีการออกกรมธรรม์ประกันภัย การเสนอขายกรมธรรม์ประกันภัย

และการชดใช้เงิน หรือค่าสินไหมทดแทนตามสัญญาประกันภัย โดยใช้วิธีการทางอิเล็กทรอนิกส์

พ.ศ. 2560

-------------------------------------

          อาศัยอํานาจตามความในมาตรา 37 (6) (11) และมาตรา 65/2 แห่งพระราชบัญญัติประกันวินาศภัย พ.ศ. 2535 ซึ่งแก้ไขเพิ่มเติมโดยพระราชบัญญัติประกันวินาศภัย (ฉบับที่ 2) พ.ศ. 2551 ประกอบกับมติที่ประชุมคณะกรรมการกํากับและส่งเสริมการประกอบธุรกิจประกันภัย ครั้งที่ 12/2559 เมื่อวันที่ 26 พฤศจิกายน พ.ศ. 2559 และครั้งที่ 13/2559 เมื่อวันที่ 23 ธันวาคม พ.ศ. 2559 คณะกรรมการกํากับและส่งเสริมการประกอบธุรกิจประกันภัย จึงออกประกาศไว้ ดังต่อไปนี้


ข้อ ๑ ประกาศนี้เรียกว่า “ประกาศคณะกรรมการกํากับและส่งเสริมการประกอบธุรกิจประกันภัย เรื่อง หลักเกณฑ์ วิธีการออกกรมธรรม์ประกันภัย การเสนอขายกรมธรรม์ประกันภัยและการชดใช้เงิน หรือค่าสินไหมทดแทนตามสัญญาประกันภัย โดยใช้วิธีการทางอิเล็กทรอนิกส์ พ.ศ. 2560”


ข้อ ๒ ประกาศนี้ให้ใช้บังคับเมื่อพ้นหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป


ข้อ ๓ ในประกาศนี้

          “สํานักงาน” หมายความว่า สํานักงานคณะกรรมการกํากับและส่งเสริมการประกอบธุรกิจประกันภัย

          “นายหน้าประกันวินาศภัย” หมายความว่า นายหน้าประกันวินาศภัยตามกฎหมายว่าด้วยการประกันวินาศภัย ไม่รวมถึงธนาคาร

          “ธนาคาร'' หมายความว่า ธนาคารที่ได้รับใบอนุญาตเป็นนายหน้าประกันวินาศภัยตามกฎหมายว่าด้วยการประกันวินาศภัย

          “ผู้มุ่งหวัง” หมายความว่า ผู้ที่ตัวแทนประกันวินาศภัย นายหน้าประกันวินาศภัยธนาคาร หรือบริษัทชักชวนหรือชี้ช่อง หรือจัดการให้ทําประกันวินาศภัย

          “การเสนอขายกรมธรรม์ประกันภัย” ในกรณีที่กระทําโดยบริษัท หมายความว่า การเชิญชวนให้ผู้มุ่งหวังทําสัญญาประกันภัย ในกรณีที่กระทําโดยตัวแทนประกันวินาศภัย หมายความว่า การชักชวนให้ผู้มุ่งหวังทําสัญญาประกันภัยกับบริษัท ในกรณีที่กระทําโดยนายหน้าประกันวินาศภัย หรือธนาคาร หมายความว่า การชี้ช่องหรือจัดการให้ผู้มุ่งหวังทําสัญญาประกันภัยกับบริษัท

          “การเสนอขายกรมธรรม์ประกันภัยผ่านทางอิเล็กทรอนิกส์” หมายความว่า การเชิญชวน ชี้ช่องหรือจัดการให้ผู้มุ่งหวังทําสัญญาประกันภัยกับบริษัท โดยแสดงรายละเอียดเกี่ยวกับผลิตภัณฑ์ประกันภัยโดยใช้วิธีการทางอิเล็กทรอนิกส์ ไม่พึ่งพาพนักงานของบริษัท ตัวแทนประกันวินาศภัยหรือนายหน้าประกันวินาศภัยบุคคลธรรมดา ในการนําเสนอผลิตภัณฑ์ประกันภัย และให้ผู้มุ่งหวังแสดงเจตนาขอทําสัญญาประกันภัยโดยใช้วิธีการทางอิเล็กทรอนิกส์  ทั้งนี้ ไม่รวมถึงการเสนอขายกรมธรรม์ประกันภัยผ่านทางโทรศัพท์ ตามประกาศคณะกรรมการกํากับและส่งเสริมการประกอบธุรกิจประกันภัยว่าด้วยการกําหนดหลักเกณฑ์ วิธีการออก การเสนอขายกรมธรรม์ประกันภัยและการปฏิบัติหน้าที่ของตัวแทนประกันวินาศภัย นายหน้าประกันวินาศภัย และธนาคาร

          “อิเล็กทรอนิกส์” หมายความว่า อิเล็กทรอนิกส์ตามกฎหมายว่าด้วยธุรกรรมทางอิเล็กทรอนิกส์  ทั้งนี้ ไม่รวมถึงการเสนอขายกรมธรรม์ประกันภัยทางโทรศัพท์ ตามประกาศคณะกรรมการกํากับและส่งเสริมการประกอบธุรกิจประกันภัยว่าด้วยการกําหนดหลักเกณฑ์ วิธีการออก การเสนอขายกรมธรรม์ประกันภัยและการปฏิบัติหน้าที่ของตัวแทนประกันวินาศภัย นายหน้าประกันวินาศภัย และธนาคาร


หมวด ๑ บททั่วไป

---------------------------


ข้อ ๔ การเสนอขายกรมธรรม์ประกันภัยผ่านทางอิเล็กทรอนิกส์ การใช้วิธีการทางอิเล็กทรอนิกส์ประกอบการเสนอขายกรมธรรม์ประกันภัย การออกกรมธรรม์ประกันภัย การชดใช้เงินหรือค่าสินไหมทดแทนตามสัญญาประกันภัย โดยใช้วิธีการทางอิเล็กทรอนิกส์ทั้งหมดหรือบางส่วนต้องเป็นไปตามกฎหมายว่าด้วยธุรกรรมทางอิเล็กทรอนิกส์ และไม่ขัดหรือแย้งกับการปฏิบัติตามกฎหมายว่าด้วยการป้องกันและปราบปรามการฟอกเงิน และกฎหมายอื่นในลักษณะเดียวกัน


ข้อ ๕ การเสนอขายกรมธรรม์ประกันภัยผ่านทางอิเล็กทรอนิกส์ตามหมวด 2 บริษัทนายหน้าประกันวินาศภัย และธนาคาร ต้องปฏิบัติตามหมวด 3 ส่วนที่ 1 แห่งประกาศคณะกรรมการกํากับและส่งเสริมการประกอบธุรกิจประกันภัยว่าด้วยการกําหนดหลักเกณฑ์ วิธีการออก การเสนอขายกรมธรรม์ประกันภัย และการปฏิบัติหน้าที่ของตัวแทนประกันวินาศภัย นายหน้าประกันวินาศภัยและธนาคาร และประกาศคณะกรรมการกํากับและส่งเสริมการประกอบธุรกิจประกันภัยว่าด้วยการกําหนดหลักเกณฑ์ และเงื่อนไขในการเสนอขายกรมธรรม์ประกันภัยผ่านทางสื่อโฆษณาตามกฎหมายว่าด้วยการประกันวินาศภัย


ข้อ ๖ การใช้วิธีการทางอิเล็กทรอนิกส์ประกอบการเสนอขายกรมธรรม์ประกันภัยตามหมวด 3 บริษัท ตัวแทนประกันวินาศภัย นายหน้าประกันวินาศภัย และธนาคาร ต้องปฏิบัติตามประกาศคณะกรรมการกํากับและส่งเสริมการประกอบธุรกิจประกันภัยว่าด้วยการกําหนดหลักเกณฑ์ วิธีการออก การเสนอขายกรมธรรม์ประกันภัย และการปฏิบัติหน้าที่ของตัวแทนประกันวินาศภัย นายหน้าประกันวินาศภัย และธนาคาร และประกาศคณะกรรมการกํากับและส่งเสริมการประกอบธุรกิจประกันภัยว่าด้วยการกําหนดหลักเกณฑ์ และเงื่อนไขในการเสนอขายกรมธรรม์ประกันภัยผ่านทางสื่อโฆษณาตามกฎหมายว่าด้วยการประกันวินาศภัย

          การชดใช้เงิน หรือค่าสินไหมทดแทนตามสัญญาประกันภัยโดยใช้วิธีการทางอิเล็กทรอนิกส์ตามหมวด 5 ต้องปฏิบัติตามประกาศคณะกรรมการกํากับและส่งเสริมการประกอบธุรกิจประกันภัยว่าด้วยหลักเกณฑ์ วิธีการ และเงื่อนไขในการชดใช้เงิน หรือค่าสินไหมทดแทนตามสัญญาประกันภัยของบริษัทประกันวินาศภัย


ข้อ ๗ มาตรฐานโครงสร้างข้อมูล มาตรฐานการแลกเปลี่ยนข้อมูล หรือการเปิดเผยข้อมูลให้เป็นไปตามกฎหมายว่าด้วยธุรกรรมทางอิเล็กทรอนิกส์ หรือกฎหมายและมาตรฐานอื่นที่เกี่ยวข้อง หรือตามหลักเกณฑ์ที่สํานักงานประกาศกําหนด


ข้อ ๘ สํานักงานมีอํานาจกําหนดแนวปฏิบัติเพื่อประโยชน์ในการปฏิบัติตามประกาศนี้ได้และเมื่อมีการปฏิบัติตามแนวปฏิบัติดังกล่าว ให้ถือว่าบริษัท นายหน้าประกันวินาศภัย และธนาคารได้ปฏิบัติตามประกาศในส่วนที่เกี่ยวข้องนี้แล้ว


หมวด ๒ การเสนอขายกรมธรรม์ประกันภัยผ่านทางอิเล็กทรอนิกส์

---------------------------


ข้อ ๙ การเสนอขายกรมธรรม์ประกันภัยผ่านทางอิเล็กทรอนิกส์ ให้ดําเนินการโดยบริษัทนายหน้าประกันวินาศภัย หรือธนาคาร เท่านั้น

          การเสนอขายกรมธรรม์ประกันภัยผ่านทางอิเล็กทรอนิกส์ โดยนายหน้าประกันวินาศภัยหรือธนาคาร ต้องได้รับความยินยอมจากบริษัท โดยบริษัทมีหน้าที่กํากับดูแลการเสนอขายกรมธรรม์ประกันภัยผ่านทางอิเล็กทรอนิกส์ของนายหน้าประกันวินาศภัย และธนาคารที่ได้รับความยินยอม

          ในกรณีที่บริษัทไม่สามารถกํากับดูแลให้นายหน้าประกันวินาศภัย หรือธนาคารปฏิบัติตามที่กําหนดในประกาศนี้ ให้บริษัทยุติการให้ความยินยอมให้เสนอขายกรมธรรม์ประกันภัยผ่านทางอิเล็กทรอนิกส์ภายในเจ็ดวันนับแต่วันที่บริษัทตรวจพบหรือรับแจ้งจากสํานักงาน  ทั้งนี้ ในกรณีที่บริษัทตรวจพบให้แจ้งให้สํานักงานทราบภายในระยะเวลาดังกล่าวด้วย


ข้อ ๑๐ การเสนอขายกรมธรรม์ประกันภัยผ่านทางอิเล็กทรอนิกส์ ต้องกระทําตามวิธีการแบบปลอดภัยในระดับที่กําหนดไว้ในกฎหมายว่าด้วยธุรกรรมทางอิเล็กทรอนิกส์


ข้อ ๑๑ กรมธรรม์ประกันภัยที่เสนอขายผ่านทางอิเล็กทรอนิกส์ ต้องได้รับความเห็นชอบจากนายทะเบียนให้เสนอขายผ่านทางอิเล็กทรอนิกส์ และเปิดเผยข้อมูลเกี่ยวกับเงื่อนไขการจ่ายผลประโยชน์เบี้ยประกันภัย หรือข้อมูลอื่นใดที่เป็นประโยชน์ในการพิจารณาตัดสินใจทําประกันภัยของผู้มุ่งหวัง ตามที่สํานักงานประกาศกําหนด


ข้อ ๑๒ บริษัทต้องปฏิบัติหรือจัดการให้นายหน้าประกันวินาศภัย และธนาคาร ปฏิบัติเกี่ยวกับการเสนอขายกรมธรรม์ประกันภัยผ่านทางอิเล็กทรอนิกส์ ดังต่อไปนี้

          (1) แสดงขั้นตอนการขอทําประกันภัย ช่องทางการติดต่อ วิธีการร้องเรียน และช่องทางการติดต่อในกรณีที่เกิดเหตุขัดข้องกับการให้บริการผ่านทางอิเล็กทรอนิกส์

          (2) แสดงใบอนุญาตเป็นนายหน้าประกันวินาศภัย ในกรณีนายหน้าประกันวินาศภัยหรือธนาคารได้รับอนุญาตจากบริษัทให้เสนอขายกรมธรรม์ประกันภัยผ่านทางอิเล็กทรอนิกส์

          (3) แสดงวัตถุประสงค์ให้ชัดเจนว่าต้องการขายประกันภัยให้ผู้มุ่งหวังที่เป็นลูกค้ากลุ่มใด และลูกค้ากลุ่มดังกล่าวจะได้ประโยชน์อะไรจากการตัดสินใจซื้อ หรือแนะนําผู้มุ่งหวังทําประกันวินาศภัยให้เหมาะสมกับความเสี่ยงและความสามารถในการชําระเบี้ยประกันภัย (suitability requirement)

          (4) แสดงข้อมูลเกี่ยวกับกรมธรรม์ประกันภัย ดังต่อไปนี้

          (ก) สรุปเงื่อนไขทั่วไป ผลประโยชน์ตามกรมธรรม์ประกันภัยและข้อยกเว้นความคุ้มครองและสิทธิประโยชน์ตามเงื่อนไขกรมธรรม์ประกันภัย ที่ผ่านการให้ความเห็นชอบจากบริษัท

          (ข) จํานวนเบี้ยประกันภัยของกรมธรรม์ประกันภัย และสัญญาเพิ่มเติม (ถ้ามี) ระยะเวลาเอาประกันภัย ระยะเวลาชําระเบี้ยประกันภัย

          (ค) คําเตือนให้ผู้มุ่งหวังศึกษา อ่าน และทําความเข้าใจ ในข้อมูลเกี่ยวกับกรมธรรม์ประกันภัย

          (5) จัดให้ผู้มุ่งหวังระบุตัวตน และยืนยันตัวตนก่อนแสดงเจตนาขอทําประกันภัย

          (6) เมื่อผู้มุ่งหวังแสดงเจตนาขอทําประกันภัย จัดให้ผู้มุ่งหวังระบุระบบข้อมูลในการรับข้อมูลทางอิเล็กทรอนิกส์ บริษัท นายหน้าประกันวินาศภัย หรือธนาคาร แล้วแต่กรณี ต้องนําส่งข้อมูลเกี่ยวกับกรมธรรม์ประกันภัยตาม (4) ให้แก่ผู้มุ่งหวังตามระบบข้อมูลที่ระบุไว้ และจัดให้ผู้มุ่งหวังสามารถตรวจสอบข้อมูลดังกล่าวได้ตลอดอายุความตามกฎหมาย ในกรณีมีการตกลงรับประกันภัย

          (7) แจ้งช่องทางการชําระเบี้ยประกันภัย ในกรณีผู้มุ่งหวังชําระเบี้ยประกันภัยโดยใช้วิธีการทางอิเล็กทรอนิกส์ ต้องเป็นการชําระเบี้ยประกันภัยเข้าบัญชีบริษัทเท่านั้น

          (8) ออกเลขที่อ้างอิงหรือเอกสารอ้างอิงทางอิเล็กทรอนิกส์ พร้อมทั้งส่งข้อมูลเกี่ยวกับกรมธรรม์ประกันภัย สรุปเงื่อนไขทั่วไป ผลประโยชน์ตามกรมธรรม์ประกันภัยและข้อยกเว้นความคุ้มครองและสิทธิประโยชน์ตามเงื่อนไขกรมธรรม์ประกันภัยให้แก่ผู้มุ่งหวัง

          (9) เมื่อมีการชําระเบี้ยประกันภัยแล้ว ต้องออกเอกสารการรับเงินของบริษัทให้แก่ผู้มุ่งหวัง

          (10) ภายในเจ็ดวันนับแต่วันที่บริษัทส่งกรมธรรม์ประกันภัยให้แก่ผู้เอาประกันภัย บริษัทต้องขอคํายืนยันจากผู้มุ่งหวังอีกครั้ง การขอคํายืนยันสามารถทําโดยการโทรศัพท์ไปหาผู้มุ่งหวัง หรือด้วยวิธีการทางอิเล็กทรอนิกส์อื่น

          ในการขอคํายืนยัน บริษัทต้องแจ้งให้ผู้มุ่งหวังทราบด้วยว่า หากยังคงยืนยันในการทําสัญญาประกันภัย ผู้มุ่งหวังมีสิทธิขอยกเลิกกรมธรรม์ประกันภัย (Free Look Period) ภายในสิบห้าวันนับตั้งแต่วันที่ผู้มุ่งหวังได้รับกรมธรรม์ประกันภัยจากบริษัท หรือมากกว่าสิบห้าวัน  ทั้งนี้ ขึ้นกับแบบกรมธรรม์ ประกันภัยที่มีการเสนอขาย เว้นแต่ กรมธรรม์คุ้มครองผู้ประสบภัยจากรถ กรมธรรม์ประกันภัยรถยนต์ กรมธรรม์ประกันภัยรถยนต์รวมการคุ้มครองผู้ประสบภัยจากรถ และกรมธรรม์ประกันภัยการเดินทางไม่ต้องมีเงื่อนไขขอยกเลิกกรมธรรม์ประกันภัย

          หากผู้เอาประกันภัยประสงค์จะยกเลิกกรมธรรม์ประกันภัย ให้บริษัทคืนเบี้ยประกันภัยเต็มจํานวนโดยไม่หักค่าใช้จ่ายใด ๆ ทั้งสิ้น การคืนเบี้ยประกันภัยให้บริษัทดําเนินการให้แล้วเสร็จภายในสิบห้าวันนับแต่วันที่บริษัทได้รับแจ้งการขอใช้สิทธิยกเลิกกรมธรรม์ประกันภัย และแจ้งช่องทางการรับคืนเบี้ยประกันภัยให้แก่ผู้มุ่งหวังทราบ

          ในกรณีขอคํายืนยันทางโทรศัพท์ เมื่อได้รับอนุญาตให้สนทนา จะต้องขออนุญาตผู้มุ่งหวังในการบันทึกเทปสนทนา โดยต้องบันทึกตั้งแต่ได้รับอนุญาตจนกระทั่งสิ้นสุดจากการสนทนาและให้บริษัทเก็บเทปสนทนาดังกล่าวไว้เป็นระยะเวลาเท่ากับระยะเวลาของสัญญาประกันภัยนั้น ในการสนทนาต้องมีรายละเอียดดังนี้

          (ก) ชื่อ นามสกุลของผู้ทําการติดต่อ

          (ข) สอบถามผู้มุ่งหวังว่าได้รับกรมธรรม์ประกันภัยแล้วหรือไม่

          (ค) สอบถามผู้มุ่งหวังว่ามีข้อสงสัยเกี่ยวกับเงื่อนไข ความคุ้มครอง ข้อยกเว้นใด ๆ หรือไม่หากมีจะต้องมีการอธิบายให้ผู้มุ่งหวังจนสิ้นสงสัย


ข้อ ๑๓ ในการส่งข้อมูลอิเล็กทรอนิกส์ให้แก่ผู้มุ่งหวัง ต้องส่งไปยังระบบข้อมูลที่ผู้มุ่งหวังระบุไว้เท่านั้น และบริษัท นายหน้าประกันวินาศภัย หรือธนาคาร แล้วแต่กรณี ต้องลงลายมือชื่อทางอิเล็กทรอนิกส์ที่มีลักษณะที่เชื่อถือได้ตามกฎหมายว่าด้วยธุรกรรมทางอิเล็กทรอนิกส์ เว้นแต่ สํานักงานจะประกาศไว้เป็นอย่างอื่น


หมวด ๓ การใช้วิธีการทางอิเล็กทรอนิกส์ประกอบการเสนอขายกรมธรรม์ประกันภัย

---------------------------


ข้อ ๑๔ ในกรณีที่พนักงานบริษัท ตัวแทนประกันวินาศภัย นายหน้าประกันวินาศภัยหรือธนาคารเป็นผู้เสนอขายกรมธรรม์ประกันภัย โดยที่ผู้มุ่งหวังต้องแสดงเจตนาขอทําประกันภัยโดยใช้วิธีการทางอิเล็กทรอนิกส์ ต้องกระทําตามวิธีการแบบปลอดภัยในระดับที่กําหนดไว้ในกฎหมายว่าด้วยธุรกรรมทางอิเล็กทรอนิกส์

          ในการส่งข้อมูลทางอิเล็กทรอนิกส์ให้แก่ผู้มุ่งหวังต้องส่งไปยังระบบข้อมูลที่ผู้มุ่งหวังระบุไว้เท่านั้นและบริษัท นายหน้าประกันวินาศภัย หรือธนาคาร แล้วแต่กรณี ต้องลงลายมือชื่อทางอิเล็กทรอนิกส์ที่มีลักษณะที่เชื่อถือได้ตามกฎหมายว่าด้วยธุรกรรมทางอิเล็กทรอนิกส์ เว้นแต่ สํานักงานจะประกาศไว้เป็นอย่างอื่น

          การเสนอขายกรมธรรม์ประกันวินาศภัยตามวรรคหนึ่งโดยตัวแทนประกันวินาศภัย ต้องใช้วิธีการทางอิเล็กทรอนิกส์ที่บริษัทเห็นชอบเท่านั้น


หมวด ๔ การออกกรมธรรม์ประกันภัยโดยใช้วิธีการทางอิเล็กทรอนิกส์

---------------------------


ข้อ ๑๕ เมื่อบริษัทพิจารณาตอบตกลงรับประกันภัยรายใด หากผู้เอาประกันภัยประสงค์จะให้บริษัทออกกรมธรรม์ประกันภัยโดยใช้วิธีการทางอิเล็กทรอนิกส์ การออกกรมธรรม์ประกันภัยโดยใช้วิธีการทางอิเล็กทรอนิกส์ ต้องกระทําตามวิธีการแบบปลอดภัยในระดับที่กําหนดไว้ในกฎหมายว่าด้วยธุรกรรมทางอิเล็กทรอนิกส์ และบริษัทต้องลงลายมือชื่อทางอิเล็กทรอนิกส์ที่มีลักษณะที่เชื่อถือได้ตามกฎหมายว่าด้วยธุรกรรมทางอิเล็กทรอนิกส์ เว้นแต่ สํานักงานจะประกาศไว้เป็นอย่างอื่น

          การออกกรมธรรม์ประกันภัยโดยใช้วิธีการทางอิเล็กทรอนิกส์ตามวรรคหนึ่ง ให้บริษัทออกกรมธรรม์ประกันภัยอันมีเนื้อความต้องตามสัญญาให้แก่ผู้เอาประกันภัย โดยบริษัทจะต้องแนบเอกสารสรุปเงื่อนไขความคุ้มครอง ข้อยกเว้นตามกรมธรรม์ประกันภัยไปพร้อมกับกรมธรรม์ประกันภัยนั้น

          กรณีเป็นการรับประกันภัยกลุ่ม ให้บริษัทส่งมอบกรมธรรม์ประกันภัยและเอกสารสรุปเงื่อนไขความคุ้มครอง ข้อยกเว้นให้แก่ผู้เอาประกันภัย หรือผู้ถือกรมธรรม์ประกันภัย ส่วนผู้ได้รับความคุ้มครองหรือสมาชิก ให้บริษัทออกหนังสือรับรองการประกันภัย พร้อมเอกสารสรุปเงื่อนไข ความคุ้มครองข้อยกเว้น โดยต้องส่งไปยังระบบข้อมูลของบุคคลดังกล่าวที่ได้ระบุไว้เท่านั้น แล้วแต่กรณี เว้นแต่ผู้ถือกรมธรรม์ประกันภัยและบริษัทจะตกลงไว้เป็นอย่างอื่นตามที่ระบุไว้ในกรมธรรม์ประกันภัย

          การออกกรมธรรม์ประกันภัย หนังสือรับรองการประกันภัย และเอกสารตามวรรคสองและวรรคสาม ต้องส่งไปยังระบบข้อมูลของผู้เอาประกันภัย ผู้ถือกรมธรรม์ประกันภัย หรือผู้ได้รับความคุ้มครองหรือสมาชิก แล้วแต่กรณี ที่ได้ระบุไว้เท่านั้น

          บริษัทต้องจัดให้มีกระบวนการแจ้งเตือนแก่ผู้เอาประกันภัย หรือผู้ถือกรมธรรม์ประกันภัยหรือผู้ได้รับความคุ้มครองหรือสมาชิก แล้วแต่กรณี เมื่อได้ดําเนินการส่งกรมธรรม์ประกันภัยหรือหนังสือรับรอง และเอกสารตามวรรคสองและวรรคสามแล้ว

          บริษัทต้องจัดให้ผู้เอาประกันภัย ผู้ถือกรมธรรม์ประกันภัย ผู้ได้รับความคุ้มครองหรือสมาชิกหรือผู้รับประโยชน์ แล้วแต่กรณี สามารถตรวจสอบกรมธรรม์ประกันภัย หนังสือรับรองการประกันภัยและเอกสารตามวรรคสองและวรรคสาม แล้วแต่กรณี ที่บริษัทส่งให้ได้ตลอดอายุความตามกฎหมายหรือจนกว่าคดีจะถึงที่สุดหากมีการฟ้องร้องคดี


หมวด ๕ การชดใช้เงิน หรือค่าสินไหมทดแทนตามสัญญาประกันภัยโดยใช้วิธีการทางอิเล็กทรอนิกส์

---------------------------


ข้อ ๑๖ การจัดให้มีการเรียกร้องให้ชดใช้เงิน หรือค่าสินไหมทดแทนตามสัญญาประกันภัยโดยใช้วิธีการทางอิเล็กทรอนิกส์ ให้บริษัทดําเนินการตามหลักเกณฑ์และวิธีการ ดังต่อไปนี้

          (1) แสดงวิธีการเรียกร้องให้ชดใช้เงิน หรือค่าสินไหมทดแทนตามสัญญาประกันภัย และวิธีการส่งเอกสารเกี่ยวกับการเรียกร้องให้ชดใช้เงิน หรือค่าสินไหมทดแทนตามสัญญาประกันภัยโดยใช้วิธีการทางอิเล็กทรอนิกส์

          (2) การจัดให้ผู้เอาประกันภัย หรือผู้รับประโยชน์ เรียกร้องหรือส่งเอกสารเกี่ยวกับการให้บริษัทชดใช้เงิน หรือค่าสินไหมทดแทนตามสัญญาประกันภัยโดยใช้วิธีการทางอิเล็กทรอนิกส์ต้องกระทําตามวิธีการแบบปลอดภัยในระดับที่กําหนดไว้ในกฎหมายว่าด้วยธุรกรรมทางอิเล็กทรอนิกส์

          (3) จัดให้ผู้เอาประกันภัย หรือผู้รับประโยชน์ แล้วแต่กรณี ยืนยันตัวตนก่อนการชดใช้เงินหรือค่าสินไหมทดแทนตามสัญญาประกันภัยโดยใช้วิธีการทางอิเล็กทรอนิกส์

          (4) การส่งข้อมูลทางอิเล็กทรอนิกส์ให้แก่ผู้เอาประกันภัย หรือผู้รับประโยชน์ ต้องส่งไปยังระบบข้อมูลที่ผู้เอาประกันภัย หรือผู้รับประโยชน์ไว้เท่านั้น และต้องลงลายมือชื่อทางอิเล็กทรอนิกส์ที่มีลักษณะที่เชื่อถือได้ตามกฎหมายว่าด้วยธุรกรรมทางอิเล็กทรอนิกส์ เว้นแต่ สํานักงานจะประกาศไว้เป็นอย่างอื่น


ข้อ ๑๗ หากต้องมีการชดใช้เงิน หรือค่าสินไหมทดแทนตามสัญญาประกันภัยให้แก่ผู้เอาประกันภัย หรือผู้รับประโยชน์โดยใช้วิธีการทางอิเล็กทรอนิกส์ การชดใช้เงิน หรือค่าสินไหมทดแทนต้องจ่ายเข้าบัญชีของผู้เอาประกันวินาศภัย หรือผู้รับประโยชน์ แล้วแต่กรณี


หมวด ๖ การรักษาความมั่นคงปลอดภัยของระบบสารสนเทศ

---------------------------


ข้อ ๑๘ ในกรณีการเสนอขายกรมธรรม์ประกันภัยผ่านทางอิเล็กทรอนิกส์ การใช้วิธีการทางอิเล็กทรอนิกส์ประกอบการเสนอขายกรมธรรม์ประกันภัย การออกกรมธรรม์ประกันภัย หรือการชดใช้เงินหรือค่าสินไหมทดแทนตามสัญญาประกันภัย หากส่วนหนึ่งส่วนใดเป็นการกระทําโดยใช้วิธีการทางอิเล็กทรอนิกส์ และก่อความผูกพันตามกฎหมายขึ้นระหว่างบริษัท นายหน้าประกันวินาศภัยหรือธนาคาร กับผู้มุ่งหวัง ผู้เอาประกันภัย หรือผู้รับประโยชน์ ตามที่กําหนดไว้ในข้อ 10 ข้อ 14 ข้อ 15 หรือข้อ 16 แล้วแต่กรณี บริษัทต้องดําเนินการหรือจัดการให้นายหน้าประกันวินาศภัย หรือธนาคาร ดําเนินการดังนี้

          (1) จัดให้มีแนวนโยบายและแนวปฏิบัติด้านการบริหารจัดการความเป็นส่วนตัวและข้อมูลส่วนบุคคล

          (2) จัดให้มีการตรวจรับรองระบบสารสนเทศโดยผู้ตรวจสอบอิสระที่ได้รับใบอนุญาต Certified Information System Auditor (CISA), Certified Information Security Manager (CISM), Certified Information System Security Professional (CISSP) หรือ ISO 27001 Information Security Management หรือใบอนุญาตอื่น หรือโดยหน่วยงานรับรองระบบสารสนเทศ (Certified Body) ตามที่สํานักงานประกาศกําหนดเพื่อรับรองการกระทําตามวิธีการแบบปลอดภัยในระดับที่กําหนดไว้ในกฎหมายว่าด้วยธุรกรรมทางอิเล็กทรอนิกส์ หรือตามหลักเกณฑ์ที่สํานักงานประกาศกําหนด

          (3) ขึ้นทะเบียนกับสํานักงานก่อนดําเนินธุรกรรม ตามหลักเกณฑ์ วิธีการ และเงื่อนไขที่สํานักงานประกาศกําหนด พร้อมแสดงหลักฐานการตรวจสอบรับรองระบบสารสนเทศ ตาม (2)

          ในกรณีที่มีการทําธุรกรรมทางอิเล็กทรอนิกส์เพิ่มเติม หรือมีการเปลี่ยนแปลงไปจากที่เคยขอขึ้นทะเบียนไว้ ให้บริษัท นายหน้าประกันวินาศภัย หรือธนาคาร แล้วแต่กรณี แจ้งสํานักงานเพื่อขอแก้ไขเพิ่มเติมข้อมูลทางทะเบียนก่อนดําเนินการ


หมวด ๗ การใช้บริการบุคคลภายนอก

---------------------------


ข้อ ๑๙ ในกรณีบริษัท นายหน้าประกันวินาศภัย หรือธนาคาร ใช้บริการระบบสารสนเทศของผู้ให้บริการซึ่งเป็นบุคคลภายนอก ในการเสนอขายกรมธรรม์ประกันภัยผ่านทางอิเล็กทรอนิกส์การใช้วิธีการทางอิเล็กทรอนิกส์ประกอบการเสนอขายกรมธรรม์ประกันภัย การออกกรมธรรม์ประกันภัยหรือการชดใช้เงินหรือจ่ายค่าสินไหมทดแทนตามสัญญาประกันภัย หากส่วนหนึ่งส่วนใดของการใช้บริการเป็นการกระทําเกี่ยวกับการก่อความผูกพันตามกฎหมายขึ้นระหว่างบริษัท นายหน้าประกันวินาศภัยหรือธนาคาร กับผู้มุ่งหวัง ผู้เอาประกันภัย หรือผู้รับประโยชน์ ตามที่กําหนดไว้ในข้อ 10 ข้อ 11 ข้อ 15 หรือข้อ 16 แล้วแต่กรณี บริษัทต้องดําเนินการหรือจัดการให้นายหน้าประกันวินาศภัยหรือธนาคาร ดังต่อไปนี้

          (1) จัดให้ธุรกรรมทางอิเล็กทรอนิกส์ของผู้ให้บริการต้องกระทําตามวิธีการแบบปลอดภัยในระดับที่กําหนดไว้ในกฎหมายว่าด้วยธุรกรรมทางอิเล็กทรอนิกส์

          (2) จัดให้มีการตรวจรับรองระบบสารสนเทศ ตามข้อ 18 (2)

          (3) แสดงเหตุผลและข้อมูลเกี่ยวกับการกําหนดนโยบาย กระบวนการและวิธีปฏิบัติที่ชัดเจน เช่น ระบบการประเมินความเสี่ยง การบริหารความเสี่ยง ขั้นตอนของการบริการ การควบคุมภายในการรักษาความปลอดภัย และแผนรองรับกรณีที่บุคคลภายนอกที่ให้บริการไม่สามารถให้บริการได้

          (4) ขอรับความเห็นชอบการใช้บริการของบุคคลภายนอกจากสํานักงาน โดยดําเนินการ ดังต่อไปนี้

          (ก) แจ้งชื่อบุคคลภายนอกที่ให้บริการ

          (ข) กําหนดในสัญญาที่ทําขึ้นกับบุคคลภายนอกโดยมีเงื่อนไข ดังต่อไปนี้

          1) มาตรการรักษาความมั่นคงปลอดภัยเพื่อคุ้มครองข้อมูลส่วนบุคคล

          2) การป้องกันการใช้หรือเปิดเผยโดยมิชอบ

          3) การรายงานถึงความผิดปกติและการรายงานถึงการละเมิดข้อมูลส่วนบุคคล

          4) การป้องกันการจ้างช่วง

          5) สิทธิการตรวจสอบโดยบริษัทและสํานักงาน

          6) การคืน ทําลาย ลบ ข้อมูลส่วนบุคคล

          7) ผลของการละเมิดเงื่อนไข


ข้อ ๒๐ การใช้บริการจากบุคคลภายนอก บริษัท นายหน้าประกันวินาศภัย หรือธนาคารยังคงมีความรับผิดชอบเสมือนหนึ่งเป็นผู้ดําเนินการเอง


หมวด ๘ การแก้ไขการดําเนินการ การเพิกถอนการขึ้นทะเบียนหรือเพิกถอนการให้ความเห็นชอบ

---------------------------


ข้อ ๒๑ ในกรณีที่บริษัท นายหน้าประกันวินาศภัย หรือธนาคารไม่สามารถดําเนินการตามข้อ 18 หรือข้อ 19 หรือดําเนินการไม่ครบถ้วน สํานักงานมีอํานาจดําเนินการ ดังต่อไปนี้

          (1) มีคําสั่งให้บริษัท นายหน้าประกันวินาศภัย หรือธนาคาร แก้ไขการดําเนินการให้เป็นไปตามข้อ 18 หรือข้อ 19 แล้วแต่กรณี ให้ครบถ้วนภายในระยะเวลาที่สํานักงานกําหนด

          (2) เพิกถอนการขึ้นทะเบียนหรือเพิกถอนการให้ความเห็นชอบตามข้อ 18 (3) หรือข้อ 19 (4) ทั้งหมดหรือบางส่วน ในกรณีที่บริษัท นายหน้าประกันวินาศภัย หรือธนาคาร ไม่ดําเนินการแก้ไขตาม (1) โดยไม่มีเหตุอันสมควร หรือจงใจฝ่าฝืนไม่ดําเนินการตามข้อ 18 หรือข้อ 19 แล้วแต่กรณี

          ในกรณีที่สํานักงานเพิกถอนการขึ้นทะเบียนหรือเพิกถอนการให้ความเห็นชอบตามวรรคหนึ่งสํานักงานมีอํานาจกําหนดเงื่อนไขหรือเงื่อนเวลาในการรับพิจารณาคําขอขึ้นทะเบียนหรือขอความเห็นชอบของบริษัท นายหน้าประกันวินาศภัย หรือธนาคาร ในครั้งต่อไปได้

          สํานักงานจะไม่นําเหตุที่สํานักงานเพิกถอนการขึ้นทะเบียนหรือเพิกถอนการให้ความเห็นชอบในครั้งก่อนมาประกอบการพิจารณาคําขอขึ้นทะเบียนหรือการให้ความเห็นชอบ หากบริษัท นายหน้าประกันวินาศภัย หรือธนาคาร ได้ปฏิบัติตามเงื่อนไขหรือเงื่อนเวลาที่สํานักงานได้กําหนดไว้ตามวรรคสองแล้ว


หมวด ๙ บทเฉพาะกาล

---------------------------


ข้อ ๒๒ การเสนอขายกรมธรรม์ประกันภัยผ่านทางอิเล็กทรอนิกส์ การใช้วิธีการทางอิเล็กทรอนิกส์ประกอบการเสนอขายกรมธรรม์ประกันภัย การออกกรมธรรม์ประกันภัย การชดใช้เงิน หรือค่าสินไหมทดแทนตามสัญญาประกันภัย ที่ได้ดําเนินการโดยใช้วิธีการทางอิเล็กทรอนิกส์อยู่ก่อนวันที่ประกาศนี้มีผลใช้บังคับหากเป็นไปตามกฎหมายว่าด้วยธุรกรรมทางอิเล็กทรอนิกส์ ให้สามารถดําเนินการได้ต่อไป แต่บริษัทต้องดําเนินการหรือจัดการให้นายหน้าประกันวินาศภัย หรือธนาคารดําเนินการตามประกาศนี้ให้ครบถ้วนในวันที่ประกาศมีผลใช้บังคับ


ผู้มีอํานาจลงนาม - ประกาศ ณ วันที่ 22 กุมภาพันธ์ พ.ศ. 2560

 

สมชัย  สัจจพงษ์

ปลัดกระทรวงการคลัง

ประธานกรรมการ

คณะกรรมการกํากับและส่งเสริมการประกอบธุรกิจประกันภัย